Максимильен Робеспьер

Максимильен Франсуа Мари Изидор де Робеспьер (*Аррас (дн. департамент Па-де-Кале), 6. май 1758 - †Париж, 28. юл 1794) - адвокат, французскый политик, вызначный дѣятель Великой французской револуции, проводна постава якобинской диктатуры. == Молоды лѣта == Отець му быв солидный правник, а мати - дѣвка газды пивовара. Далшы предкы были нотаре в селѣ коло Арраса. Максимильен быв старшый з четырьох дѣти, а мав еще двох сестер и найменшого брата Августина, котрый пак пошов его слѣдами. Осемрочну школу выходив в Аррасу, пак штудовав право на Lycée Louis-le-Grand в Парижу. Ту запознав ся з идеями Жан-Жака Руссо и став ся их запаленым застанцьом. == Карьера == По штудиях, од року 1781, быв успѣшным правником в Аррасу. В року 1789 быв выбраный за посланця до Народной Асамблеи, де спочатку выдѣльовав ся своим провинциализмом, але неодовга зыскав собѣ честь и авториту. Быв едным з главных авторох Декларации прав чоловѣка и гражданина (1789) и став ся ведучым членом клуба якобинох. Од зачатку Великой французской револуции быв на главных ролях лѣвицѣ и быв автором револучного гесла «Слобода, ровность, братство», котрое ся пак стало девизов Французской републикы. Наслѣдно быв вѣрный своим принципам, жив скромно, як и в тых часах, коли быв лем простым адвокатом. В року 1793 став ся ведучов фигуров Комитету про сполоченске благо и зыскав собѣ велику популарность межи простым людом як некомпромисный прихылник револучного террора против контрреволуции и политичных оппонентох, котрый быв установленый в тяжкой добѣ револучных перемѣн и чужоземной интервенции. Рокы 1793-1794 достали у историкох означѣня Влада Терора (фр. la Terreur). За тоты рокы число забитых подля засуду влады было около 17 тысяч особ, а окрем того около 40 тысяч были забиты без всякого засуду, главнѣ высланныма до провинций всевладныма комисарами, 300 тысяч были выгнаны и збавлены маеткох и 500 тысяч были арештованы. Наконець свою некомпромисность обернув и против своих бывшых сполочникох, Жака-Рене Ебера (марец 1794) и Жоржа Дантона (апрѣль 1794). Робеспьер зыскав собѣ вельо неприятельох в своем окружѣню. В Комитетѣ про сполоченске благо з 12 членох зостали лем двое (Сен-Жюст и Кутон), на кого годен быв ся сполягти. Од 1. юла Робеспьер перестав ся появляти в Комитетѣ. Появив ся 26. юла и выступив там з грозныма словами о неприятелях револуции и комплотерах, але конкретны имена одказав ся назвати. Тото збудило еще векшый страх у его неприятельох. 27. юла 1794 быв организованый переворот. Робеспьер быв обвиненый за вшитку пролиту кровь и арештованый, не дали му ани слово повѣсти на свою оборону, а на другый день быв з еще 20 револуционерами, котрых поважовали за его прихылникох, гилотинованый без суда и без права обороны. == Заключѣня == Зо вшиткых ведучых особ револуции Робеспьер быв сам еден, котрый прошов цѣлу ей дорогу од зачатку до конця. Против него стояло множество неприятельскых груп. «Тиран, диктатор, деспота, кровожадный» - то суть лем дакотры з прозывок, котры му давали. По паду Робеспьера его прихылникы твердили, же были окламаны. Доднесь Робеспьер зоставать контроверзнов поставов. Дакотры го поважують за ниякого державного мужа, лем за файного оратора, котрый своим словом зыскав собѣ популарность и владу. Иншы, напротив, поважують, же смерть того «великого штатника вела до скрахованя демократичной републикы». == Жерела и одказы == Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911-1935. Albert Mathiez (Pařiž). Robespierre a Danton. //Tvůrcové dějin. Čtyři tisícletí světových dějin v obrazech dob a osobností. Čtvrtý díl. Přítomnost. Čast 1. Red. Karel Stloukal. Nakladatel L. Mazáč. V Praze, 1936. Cc. 14-20. == Референции == Тоты даны суть часточно або цалком основаны на перекладї статї Maximilien Robespierre на чеській Вікіпедії.

Source: original